РЕШЕНИЕ ЗА ИЗПЪЛНЕНИЕ НА КОМИСИЯТА
от 12 август 2013 година
относно сумите, прехвърляни за финансовата 2014 година от националните програми за подпомагане в лозаро-винарския сектор към схемата за единно плащане, в съответствие с Регламент (ЕО) № 1234/2007
(нотифицирано под номер C(2013) 5180)
(само текстовете на английски, гръцки, испански, малтийски и френски език са автентични)
(2013/430/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 103ща във връзка с член 4 от него,
като има предвид, че:
(1)
В член 103н от Регламент (ЕО) № 1234/2007 се предвижда, че разпределението на наличните финансови средства на Съюза, както и бюджетните ограничения за националните програми за подпомагане в лозаро-винарския сектор са посочени в приложение Хб към същия регламент.
(2)
В съответствие с член 103о от Регламент (ЕО) № 1234/2007 държавите членки имаха възможността да решат до 1 декември 2012 г. да предоставят подпомагане на лозарите за финансовата 2014 г. чрез предоставяне на права за плащане по смисъла на дял III, глава 1 от Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани (2).
(3)
Държавите членки, които възнамеряват да предоставят подпомагане в съответствие с член 103о от Регламент (ЕО) № 1234/2007, са съобщили съответните суми. От съображения за яснота Комисията следва да публикува тези суми.
(4)
Мерките, предвидени в настоящото решение, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩОТО РЕШЕНИЕ:
Член 1
Сумите за финансовата 2014 година, прехвърляни от националните програми за подпомагане, предвидени в Регламент (ЕО) № 1234/2007, към схемата за единно плащане, предвидена в Регламент (ЕО) № 73/2009, са посочени в приложението към настоящото решение.
Член 2
Адресати на настоящото решение са Република Гърция, Кралство Испания, Великото херцогство Люксембург, Република Малта и Обединеното кралство Великобритания и Северна Ирландия.
Съставено в Брюксел на 12 август 2013 година.